Phunyelletsa tsatsi le wena o le bone.
Ka thuto lesedi botle ba kelello;
O roriswe ke bane le bao le rona re o tsebe.
Kgaba,ke re o kgabe hle wa moreneng,
Tseo mookodi ho wena di bone.
Ke a ipotsa ke ba ba kae ba rona ba kileng ba iphumana ba tsamaya naheng, batho ba kileng ba bona shweshwe mehaladitwe ya dithota, palesa tse ntle tsa naha? Tsona tsa ho mela ntle le ho rata ha motho tse sa kgathallweng jwaloka tsa le hae.
Fela botle ba tsona e le bo tsotehang e le ruri! Tjhe, mohlomong ha o so iphumane o le naheng ha o so bone sena seo ke buang ka sona, fela o ka sheba le wena wa bona palesa tse ntle tseo Mmopi O di entseng.
E, ke a dumela hore moAfrika o palesa e ntle e monko monate e kgethehileng hara tsohle; e ba seo o bopetsweng ho ba sona e tswe se molemo.
Bophelong mona re leetong ho na le moo re tswang teng mme ho na le moo re habileng teng. Motho ka mong ho rona ya tswetsweng etong le na o tswalletswe bohareng ba pale.
Re hlaha pale ena ya bophelo ho se ho na le moo e tswang teng re e kena hare re ya moo e habileng teng.
E re ke o teele mohlala, ke wena enwa o fihlela heno ho shebilwe setshwantsho thelebisheneng, setshwantshong mona o bona sepolesa se lelekisa dikebekwa thokwana moo sepolesa le dikebekwa di hlahang teng ho na le motho ya tetekilweng le ho tlatlapjwa ka sehloho; ha o sa shebelletse ebe sepolesa se tshwara dikebekwa se di hlahlela tjhankaneng e be pale tswa.
Le bophelong mona ho jwalo re hlaha batho, (tsona palesa tsena tse ntle tseo ke buang ka tsona) ba se ba ferekane hona hoo ba sa itsebeng hore ke bo mang le ho re ba tswa kae mme ba habile kae. Jwale o tla kgaba jwang wena moAfrika o sa itsebe hore o mang?
Wena palesa ke wena o bolelwang batlana le Mmupi wa hao nako e sa le teng e sere la o phirimella wa pona, botle ba hao ba nyamela sa phopi ya mohodi sebakeng.